	DOKUMENT ZA INTERNETSKO SAVJETOVANJE O NACRTU OPĆEG AKTA

	Nacrt Pravilnika o provođenju postupaka jednostavne nabave

	Javna ustanova „Park prirode Telašćica“

	Početak savjetovanja
13. Srpnja 2026.
	Završetak savjetovanja
13 kolovoza 2026.



RAZLOG DONOŠENJA
	
Pravna osnova za donošenje Nacrta Pravilnika o provođenju postupaka jednostavne nabave (u daljnjem tekstu: Pravilnik) sadržana je u članku 15. stavku 2. Zakona o javnoj nabavi („Narodne novine“, broj 120/16, 114/22 i 48/26) te članku 86. stavku 3. Zakona o izmjenama i dopunama Zakona o javnoj nabavi („Narodne novine“, broj 48/26), kojim je naručiteljima propisana obveza usklađenja općih akata kojima se uređuju pravila, uvjeti i postupci jednostavne nabave te planova nabave u roku od tri mjeseca od stupanja Zakona na snagu.
Odredbama Zakona uvedeni su novi vrijednosni pragovi jednostavne nabave, obvezna provedba postupaka procijenjene vrijednosti veće od 15.000,00 eura putem modula jednostavne nabave u EOJN RH, obvezna javna objava iznad propisanih pragova, pravila o prigovoru, elektroničkoj komunikaciji, sukobu interesa te objavi općeg akta u EOJN RH. Nacrtom Pravilnika ta se zakonska pravila prilagođavaju organizaciji i operativnim potrebama Javne ustanove „Park prirode Telašćica“.
Člankom 1. utvrđuje se da je Javna ustanova „Park prirode Telašćica“ javni naručitelj i obveznik primjene Zakona o javnoj nabavi.
Člankom 2. uređuju se predmet i područje primjene Pravilnika, definiraju pragovi jednostavne nabave robe, usluga, radova i projektnih natječaja, određuje da se vrijednosti iskazuju bez PDV-a te propisuje primjena drugih mjerodavnih propisa i rodna neutralnost izraza.
Člankom 3. propisuje se objava Pravilnika i njegovih izmjena i dopuna na mrežnim stranicama Naručitelja te njihova dostupnost u EOJN RH.
Člankom 4. propisuje se obveza poštivanja načela javne nabave te učinkovito, ekonomično i svrhovito trošenje sredstava.
Člankom 5. uređuje se sprječavanje, prepoznavanje i uklanjanje sukoba interesa, obveza prijave i izuzeća te potpisivanje izjava osoba koje sudjeluju u odlučivanju.
Člankom 6. uređuje se jasan, nedvojben, potpun i neutralan opis predmeta nabave, određivanje funkcionalne cjeline predmeta te zabrana dijeljenja nabave radi izbjegavanja primjene Zakona ili Pravilnika.
Člankom 7. određuje se unos predmeta nabave procijenjene vrijednosti jednake ili veće od 5.000,00 eura bez PDV-a u Plan nabave, njegovo ažuriranje i unos promjena u EOJN RH.
Člankom 8. propisuje se obveza vođenja registra sklopljenih ugovora o nabavi u EOJN RH.
Člankom 9. uređuje se izravno ugovaranje za nabave procijenjene vrijednosti jednake ili manje od 15.000,00 eura bez PDV-a, mogućnost pribavljanja više ponuda, iznimka za sitne operativne nabave do 500,00 eura s PDV-om te mogućnost elektroničke komunikacije.
Člankom 10. uređuje se provedba postupaka procijenjene vrijednosti veće od 15.000,00 eura putem modula jednostavne nabave EOJN RH, pozivanje najmanje triju gospodarskih subjekata u srednjem vrijednosnom razredu, javna objava iznad propisanih pragova te obrazložene iznimke od pozivanja najmanje triju subjekata.
Člankom 11. utvrđuju se zakonske iznimke od obvezne javne objave u EOJN RH, uključujući neuspjeli prethodni postupak, objektivno jedinog mogućeg izvršitelja i iznimnu nepredvidivu žurnost.
Člankom 12. propisuje se da se postupak može pokrenuti ako su sredstva osigurana ili planirana u financijskom planu odnosno njegovim projekcijama.
Člankom 13. propisuje se donošenje odluke o pokretanju postupka, imenovanje stručnog povjerenstva od najmanje dvije osobe, njegovi poslovi te mogućnost uključivanja stručnih osoba za tehničke specifikacije, troškovnik i praćenje izvršenja ugovora.
Člankom 14. uređuje se minimalni sadržaj poziva za dostavu ponude, rok i način dostave ponuda, postupanje s odvojenim dijelovima ponude te izmjene uvjeta i rokova.
Člankom 15. uređuju se uvjeti koje ponuditelji moraju ispuniti, mogućnost traženja pojašnjenja ili izmjene poziva te komunikacija putem EOJN RH.
Člankom 16. određuje se kriterij za odabir ponude, koji može biti najniža cijena ili ekonomski najpovoljnija ponuda.
Člankom 17. uređuje se otvaranje, pregled i ocjena ponuda, sastavljanje zapisnika, dopušteno pojašnjenje i upotpunjavanje podataka i dokumenata te ograničenja kojima se sprječava naknadno mijenjanje ponude.
Člankom 18. uređuje se donošenje i objava odluke o odabiru ili poništenju, mogućnost odabira na temelju jedne valjane ponude, rok mirovanja i iznimke od njegove primjene.
Člankom 19. taksativno se propisuju okolnosti u kojima Naručitelj poništava postupak jednostavne nabave.
Člankom 20. uređuje se sklapanje i izvršenje ugovora odnosno izdavanje narudžbenice, dopuštenost i dokumentiranje izmjena ugovornog odnosa te praćenje količine, kvalitete, rokova, cijena i ostalih ugovornih obveza.
Člankom 21. uređuje se pravo uvida u dokumentaciju postupka, podnošenje prigovora ravnatelju/ici putem EOJN RH za nabave iznad 15.000,00 eura te konačnost odluke o prigovoru i nedopuštenost žalbe.
Člankom 22. propisuje se odgovarajuća primjena Zakona na pitanja koja nisu uređena Pravilnikom.
Člankom 23. propisuje se prestanak važenja dosadašnjeg Pravilnika iz 2023. godine te dovršetak ranije započetih postupaka prema odredbama dosadašnjeg Pravilnika.
Člankom 24. uređuje se objava Pravilnika, njegova dostupnost u EOJN RH i stupanje na snagu 1. rujna 2026. godine.


Pozivamo predstavnike zainteresirane javnosti da do datuma završetka savjetovanja navedenog u ovom dokumentu dostave svoje prijedloge, primjedbe i mišljenja na Nacrt Pravilnika do 13. kolovoza 2026.  putem OBRASCA za savjetovanje na e-mail: telascica@telascica.hr.
Po završetku savjetovanja sastavit će se i na mrežnim stranicama Javne ustanove „Park prirode Telašćica“ objaviti izvješće o provedenom savjetovanju s prikazom zaprimljenih prijedloga i očitovanja Naručitelja, uz zaštitu osobnih podataka u skladu s važećim propisima.
Zahvaljujemo na doprinosu izradi što kvalitetnijeg Pravilnika o provođenju postupaka jednostavne nabave.
KLASA: 406-01/26-01/05
URBROJ: 2198-1-93-01/03-26-2
Sali, 13. srpnja 2026. godine
